20\_\_\_.gada \_\_\_.\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_\_ \_\_\_ .§)

**Valsts agrīnās brīdināšanas sistēmas izveidošanas,  
darbības un finansēšanas kārtība**

Izdoti saskaņā ar Civilās aizsardzības un katastrofas

pārvaldīšanas likuma 8.panta otrās daļas 7.punktu

un Mobilizācijas likuma 9.panta 1.punktu

# Vispārīgais jautājums

1. Noteikumi nosaka valsts agrīnās brīdināšanas sistēmas (turpmāk - sistēma) izveidošanas, darbības un finansēšanas kārtību.

# Sistēmas izveidošanas kārtība

1. Sistēmu veido (1.pielikums):
   1. republikas pilsētās, novadu pilsētās un novadu pagastos izvietotās trauksmes sirēnas, ko kontrolē un iedarbina no centrālās vadības pults;
   2. valsts un pašvaldību institūciju, kā arī komercsabiedrību elektronisko sakaru, trauksmes un apziņošanas iekārtas un Nacionālo bruņoto spēku trauksmes un apziņošanas iekārtas;
   3. elektroniskie plašsaziņas līdzekļi (piemēram, radio, televīzija);
   4. raidorganizācijas un elektronisko sakaru komercsabiedrības, kas nodrošina elektronisko sakaru tīklu;
   5. citi inženiertehniski risinājumi, kas spēj nodrošināt agrīno brīdināšanu.
2. Valsts un pašvaldību institūcijas, kā arī komersanti sistēmā tiek iesaistīti, noslēdzot līgumu vai starpresoru vienošanos ar Valsts ugunsdzēsības un glābšanas dienestu (turpmāk - dienests).
3. Trauksmes sirēnas uzstāda uz valsts un pašvaldību institūciju un citu īpašnieku ēkām un būvēm. Valsts un pašvaldību institūcijas nodod Iekšlietu ministrijas Informācijas centram to īpašumā vai valdījumā esošo objektu jumtu un telpu daļas bezatlīdzības lietošanā trauksmes sirēnu un to vadības bloku uzstādīšanai, kā arī turpmākai darbības nodrošināšanai.
4. Trauksmes sirēnu un trauksmes sirēnu centrālās vadības pults darbību, kā arī trauksmes sirēnu montāžu un demontāžu nodrošina Iekšlietu ministrijas Informācijas centrs.
5. Lai nodrošinātu trauksmes sirēnu manuālu iedarbināšanu, dienesta amatpersonas ar speciālo dienesta pakāpi ir tiesīgas piekļūt trauksmes sirēnām un to vadības blokiem, kas uzstādīti uz šo noteikumu 4. punktā minētajiem objektiem.

# Valsts un pašvaldību institūciju pienākumi sistēmas darbības nodrošināšanā

1. Valsts un pašvaldību institūcijām sistēmas darbības nodrošināšanā ir šādi pienākumi:
   1. uzturēt to rīcībā esošos un sistēmā iesaistītos elektronisko sakaru tīklus un elektronisko sakaru pakalpojumu lietotāju galiekārtas tehniskā kārtībā;
   2. atbilstoši attiecīgajiem civilās aizsardzības plāniem un mobilizācijas plāniem izveidot un uzturēt pašvaldības teritorijā dzīvojošo mobilizējamo personu un iedzīvotāju apziņošanas shēmas.
2. Ja tiek iedarbināta sistēma, valsts un pašvaldību institūcijas darbojas atbilstoši Valsts civilās aizsardzības plānā noteiktajiem uzdevumiem.

# **Sistēmas darbības kārtība**

1. Informāciju par iespējamo apdraudējumu dienests saņem no juridiskām vai fiziskām personām, bet par izsludinātu ārkārtējo situāciju, izņēmuma stāvokli vai mobilizāciju - no attiecīgajām valsts institūcijām.
2. Lēmumu par sistēmas aktivizēšanu pieņem:
   1. visā valstī vai vairāku republikas pilsētu un novadu teritorijā - dienesta priekšnieks;
   2. republikas pilsētas vai novada teritorijā - dienesta teritoriālās struktūrvienības vadītājs.
3. Sistēmu aktivizē un tā darbojas šādā kārtībā:
   1. dienests:
      1. pirms trauksmes sirēnu ieslēgšanas saskaņā ar līgumiem nosūta elektroniskajiem plašsaziņas līdzekļiem informāciju par apdraudējumu, izsludināto īpašo tiesisko režīmu vai mobilizāciju un iedzīvotājiem ieteicamo rīcību;
      2. attiecīgajā teritorijā ieslēdz trauksmes sirēnas un raida brīdinājuma signālu vismaz trīs minūtes;
   2. elektroniskie plašsaziņas līdzekļi pārraida ēterā dienesta informāciju;
   3. dzirdot trauksmes sirēnu signālu, iedzīvotāji ieslēdz radiouztvērējus un televizorus, lai saņemtu nepieciešamo informāciju.
4. Saskaņā ar noslēgtajiem līgumiem pēc dienesta pieprasījuma raidorganizācijas un elektronisko sakaru komersanti piešķir dienestam pagaidu lietošanā papildu abonentlīnijas un numurus.
5. Elektroniskie plašsaziņas līdzekļi bez maksas izziņo Valsts ugunsdzēsības un glābšanas dienesta sniegto informāciju par apdraudējumu, izsludināto ārkārtējo situāciju, izņēmuma stāvokli vai mobilizāciju un iedzīvotājiem ieteicamo rīcību, ievērojot dienesta nosacījumus par informācijas sniegšanas steidzamību, kā arī informāciju par trauksmes sirēnu gatavības pārbaudēm.
6. Sistēmas gatavību darbam atbilstoši kompetencei kontrolē Satiksmes ministrija, Nacionālie bruņotie spēki un dienests.
7. Trauksmes sirēnu gatavības pārbaudi (iedarbinot trauksmes sirēnas uz trim minūtēm) veic ne retāk kā divas reizes gadā. Par trauksmes sirēnu gatavības pārbaudi (ar trauksmes sirēnu iedarbināšanu) iedzīvotājus informē plašsaziņas līdzekļos trīs dienas pirms un nekavējoties pēc trauksmes sirēnu ieslēgšanas, sniedzot informāciju iedzīvotājiem par to, ka notiek trauksmes sirēnu gatavības pārbaude.

# **Sistēmas finansēšanas kārtība**

1. Sistēmas uzturēšanai un darbības nodrošināšanai valsts institūcijām piešķir finansējumu no valsts budžeta līdzekļiem.
2. Pašvaldības un komercsabiedrības sistēmas uzturēšanu un darbības nodrošināšanu finansē no saviem līdzekļiem, ja noslēgtajos līgumos vai starpresoru vienošanās nav noteikta cita kārtība.
3. Ja trauksmes sirēnas, kas uzstādītas uz valsts un pašvaldību institūciju īpašumā vai valdījumā esošajām ēkām, pārvieto uz citām ēkām, izdevumus par demontāžas un montāžas darbu veikšanu sedz trauksmes sirēnas pārvietošanas ierosinātājs.

# **Noslēguma jautājums**

1. Atzīt par spēku zaudējušiem Ministru kabineta 2007.gada 7.augusta noteikumus Nr.530 “Kārtība, Civilās trauksmes un apziņošanas sistēmas izveidošanas, izmantošanas un finansēšanas kārtība” (Latvijas Vēstnesis, 2007, 127.nr.; 2015, 66.5. nr.).

Ministru prezidents M.Kučinskis

Iekšlietu ministrs R.Kozlovskis